Title: ข้อบัญญัติองค์การบริหารส่วนตำบลกุดบง เรื่อง หลักเกณฑ์การลดหย่อนไม่ต้องเสียภาษีบำรุงท้องที่ ในเขตองค์การบริหารส่วนตำบลกุดบง พ.ศ. 2552

ข้อบัญญัติองค์การบริหารส่วนตำบลกุดบง

ข้อบัญญัติองค์การบริหารส่วนตำบลกุดบง
เรื่อง
หลักเกณฑ์การลดหย่อนไม่ต้องเสียภาษีบำรุงท้องที่
ในเขตองค์การบริหารส่วนตำบลกุดบง
พ.ศ.
๒๕๕๒[๑]

โดยเป็นการสมควรตราเป็นข้อบัญญัติองค์การบริหารส่วนตำบลกุดบง
ว่าด้วยหลักเกณฑ์การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลกุดบง

อาศัยอำนาจตามความในมาตรา ๒๒ (๑)
แห่งพระราชบัญญัติภาษีบำรุงท้องที่ พ.ศ. ๒๕๐๘ ซึ่งแก้ไขเพิ่มเติมโดย
พระราชบัญญัติภาษีบำรุงท้องที่ (ฉบับที่ ๓) พ.ศ. ๒๕๔๓ ประกอบมาตรา ๗๑ แห่งพระราชบัญญัติสภาตำบลและองค์การบริหารส่วนตำบล
พ.ศ. ๒๕๓๗ ซึ่งแก้ไขเพิ่มเติมโดยพระราชบัญญัติสภาตำบลและองค์การบริหารส่วนตำบล
(ฉบับที่ ๕) พ.ศ. ๒๕๔๖
โดยความเห็นชอบของสภาองค์การบริหารส่วนตำบลกุดบงและนายอำเภอโพนพิสัย
จึงตราเป็นข้อบัญญัติไว้ ดังต่อไปนี้

ข้อ ๑
 ข้อบัญญัตินี้เรียกว่า ข้อบัญญัติองค์การบริหารส่วนตำบลกุดบง
เรื่อง
หลักเกณฑ์การลดหย่อนไม่ต้องเสียภาษีบำรุงท้องที่ในเขตองค์การบริหารส่วนตำบลกุดบง
พ.ศ. ๒๕๕๒

ข้อ ๒
 ข้อบัญญัตินี้
ให้ใช้บังคับในเขตองค์การบริหารส่วนตำบลกุดบง ตั้งแต่เมื่อได้ประกาศไว้โดยเปิดเผย
ณ ที่ทำการขององค์การบริหารส่วนตำบลกุดบงแล้วสิบห้าวัน

ข้อ ๓
 ให้ยกเลิกข้อบังคับตำบล เรื่อง
หลักเกณฑ์การลดหย่อนที่ดินเพื่อประเมินภาษีบำรุงท้องที่ พ.ศ. ๒๕๔๕
บรรดาข้อบัญญัติ ประกาศ ระเบียบ
หรือคำสั่งอื่นใดในส่วนที่ได้ตราไว้แล้วในข้อบัญญัตินี้หรือซึ่งขัดหรือแย้งกับข้อบัญญัตินี้
ให้ใช้ข้อบัญญัตินี้แทน

ข้อ ๔
 ในข้อบัญญัตินี้
ที่ดิน หมายความว่า
พื้นที่ดินทั่วไป และให้หมายความรวมถึง ภูเขา ห้วย หนอง คลอง บึง บาง ลำน้ำ
ทะเลสาบ เกาะ และที่ชายทะเลด้วย
เจ้าของที่ดิน หมายความว่า
บุคคลธรรมดา หรือนิติบุคคล
ผู้เป็นเจ้าของกรรมสิทธิ์ในที่ดินหรือสิทธิครอบครองในที่ดิน หรือผู้ครอบครองอยู่ในที่ดินที่ไม่เป็นของเอกชน
องค์การบริหารส่วนตำบลกุดบง
หมายความว่า องค์การบริหารส่วนตำบลกุดบง อำเภอโพนพิสัย จังหวัดหนองคาย
ลดหย่อน หมายความว่า
ลดหย่อนไม่ต้องเสียภาษีบำรุงท้องที่ตามกฎหมาย ว่าด้วยภาษีบำรุงท้องที่

ข้อ ๕
 บุคคลธรรมดาซึ่งเป็นเจ้าของที่ดินแปลงเดียวหรือหลายแปลงที่อยู่ในจังหวัดเดียวกันและอยู่ในองค์การบริหารส่วนตำบลกุดบง
และใช้ที่ดินนั้นเป็นที่อยู่อาศัยของตน
เป็นที่เลี้ยงสัตว์ของตนหรือประกอบกสิกรรมของตน
ให้ลดหย่อนไม่ต้องเสียภาษีบำรุงท้องที่จำนวนสามไร่
ในกรณีที่บุคคลธรรมดาหลายคนเป็นเจ้าของที่ดินร่วมกัน
ให้ได้รับการลดหย่อนรวมกันตามเกณฑ์ที่กำหนดไว้ในวรรคหนึ่ง
ที่ดินที่มีสิ่งปลูกสร้างและใช้สิ่งปลูกสร้างนั้นเป็นสถานการค้าหรือให้เช่า
ไม่ได้รับการลดหย่อนสำหรับส่วนของที่ดินที่มีสิ่งปลูกสร้างที่ใช้เป็นสถานการค้าหรือให้เช่านั้น
การลดหย่อนตามเกณฑ์ในข้อนี้
ให้ได้รับการลดหย่อนสำหรับที่ดินที่อยู่ในจังหวัดหนึ่งแต่จังหวัดเดียว

ข้อ ๖
 ให้นายกองค์การบริหารส่วนตำบลกุดบงเป็นผู้รักษาการให้เป็นไปตามข้อบัญญัตินี้และให้มีอำนาจออกประกาศหรือคำสั่งเพื่อปฏิบัติการเป็นไปตามข้อบัญญัตินี้

ประกาศ
ณ วันที่ ๑ สิงหาคม พ.ศ. ๒๕๕๒
ดาบตำรวจ
ประดิษฐ์  จันดามี
นายกองค์การบริหารส่วนตำบลกุดบง

ปริยานุช/ผู้จัดทำ
๑๘
พฤศจิกายน ๒๕๕๒

นันท์นภัสร์/ตรวจ
๑๘
พฤศจิกายน ๒๕๕๒

[๑]
ราชกิจจานุเบกษา เล่ม ๑๒๖/ตอนที่ ๑๓๘ ง/หน้า ๒๔๗/๑๒ พฤศจิกายน ๒๕๕๒